### Resumé

Trafiksikkerhedsplanen for perioden 2025-2030 er udarbejdet som opfølgning på den tidligere plan, der dækkede perioden 2021-2024. Den nye plan skal danne det strategiske grundlag for [adresse] videre arbejde med trafiksikkerhed. Planen fastsætter målsætninger og retningslinjer for indsatsen frem mod 2030 – herunder et mål om at halvere antallet af tilskadekomne i trafikken sammenlignet med 2020. Den danner samtidig grundlaget for prioritering og udmøntning af midler til cykelstier, skolevejsprojekter og mindre anlæg i de kommende år.

### Sagsfremstilling

Trafiksikkerhedsplan 2025-2030 er den femte trafiksikkerhedsplan i Vejle Kommune og erstatter den tidligere plan for 2021-2024. Planen er et strategisk dokument, der sætter retningen for kommunens samlede arbejde med trafiksikkerhed – både i forhold til anlæg, adfærd og samarbejde.

Planens overordnede målsætning er at halvere antallet af tilskadekomne i trafikken i perioden 2020-2030. Målsætningen læner sig op ad Færdselssikkerhedskommissionens nationale handlingsplan og visionen om, at ingen må blive dræbt eller komme alvorligt til skade i trafikken.

Planen rummer både strategiske retningslinjer og konkrete indsatser – herunder fysiske forbedringer af veje og stier, prioritering af skolevejsprojekter og cykelstier, kampagner og samarbejder med skoler, politi og andre aktører. Prioritering af projekter sker gennem eksisterende modeller for skoleveje, mindre anlæg og stier, og understøtter en systematisk og gennemsigtig udvælgelse af projekter.

Udkast til ny trafiksikkerhedsplan er vedlagt som bilag.

### Klima og resiliensvurdering

Trafiksikkerhedsplanen bidrager indirekte til kommunens klimamål og resiliensindsats. Indsatser som sikre skoleveje og udbygning af cykelinfrastruktur understøtter overgangen til mere bæredygtige transportformer og reducerer afhængigheden af biltransport. Desuden styrker planens fokus på samarbejde, prøvehandlinger og dataindsamling kommunens evne til at tilpasse sig nye mobilitetsvaner og trafikale udfordringer.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** Trafiksikkerhedsplan 2025-2030 godkendes som grundlag for den videre prioritering og udmøntning af midler til cykelstier, skoleveje og mindre anlæg.

### Beslutning

Godkendt, med de faldne bemærkninger der justeres ind i planen.